32010L0047
L 173/33
SLUŽBENI LIST EUROPSKE UNIJE
05.07.2010.
DIREKTIVA KOMISIJE 2010/47/EU
od 5. srpnja 2010.
o prilagodbi tehničkom napretku Direktive 2000/30/EZ Europskog parlamenta i Vijeća o pregledima na cesti tehničke ispravnosti gospodarskih vozila koja prometuju u Zajednici
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2000/30/EZ Europskog parlamenta i Vijeća od 6. lipnja 2000. o pregledima na cesti tehničke ispravnosti gospodarskih vozila koja prometuju u Zajednici (1), a posebno njezin članak 8. prvi stavak,
budući da:
(1)
U interesu cestovne sigurnosti, zaštite okoliša i poštenog tržišnog natjecanja važno je osigurati pravilno održavanje i preglede gospodarskih vozila koja su u uporabi kako bi se održale njihove sigurne prometne osobine kada prometuju unutar Europske unije.
(2)
Norme i metode utvrđene u Direktivi 2000/30/EZ potrebno je prilagoditi u skladu s tehničkim napretkom, što će za posljedicu imati poboljšane preglede tehničke ispravnosti na cesti u Europskoj uniji.
(3)
S ciljem umanjivanja troškova i kašnjenja vozača i operatera, pregledi ne bi smjeli trajati dulje nego je to razumno.
(4)
Kako bi se osigurala korelacija između rezultata testiranja, nedostataka i posebnih značajki svakog pregledanog vozila, potrebno je izdati detaljnije standardizirano izvješće o pregledu, kako je navedeno u članku 5. stavku 1.
(5)
Tehnički se zahtjevi razlikuju za različite kategorije vozila kako je definirano u propisima o homologaciji tipa (2). Stoga je potrebno na odgovarajući način izmijeniti izvješće o pregledu kako bi odražavalo te kategorije vozila.
(6)
Kako bi se identifikacija vozila učinila pouzdanijom, izvješće o pregledu treba, uz registracijski broj vozila, sadržavati i identifikacijski broj vozila (VIN).
(7)
Kako bi se inspektorima olakšalo bilježenje utvrđenih nedostataka, izvješće o pregledu treba na poleđini sadržavati potpuni popis stavki.
(8)
Kako bi se dodatno poboljšao pregled na cesti s obzirom na tehnički napredak, potrebno je uvesti metode pregleda u vezi sa svakim od stavaka navedenih u Prilogu II.
(9)
Uz stavke u vezi sa sigurnošću, osiguranjem i zaštitom okoliša, pregled treba obuhvatiti i identifikaciju vozila kako bi se osigurala primjena odgovarajućih pregleda i normi, kako bi se omogućilo bilježenje rezultata pregleda i kako bi se omogućila provedba ostalih zakonskih zahtjeva.
(10)
Mjere predviđene u ovoj Direktivi u skladu su s mišljenjem odbora za prilagodbu tehničkom napretku Direktive o ispitivanju tehničke ispravnosti motornih vozila i njihovih prikolica, koji je bio osnovan člankom 7. Direktive 2009/40/EZ,
DONIJELA JE OVU DIREKTIVU:
Članak 1.
Prilog I. i Prilog II. Direktivi 2000/30/EZ izmjenjuju se u skladu s Prilogom ovoj Direktivi.
Članak 2.
1. Države članice donose zakone i druge propise potrebne za usklađivanje s ovom Direktivom najkasnije do 1. siječnja 2012. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 5. srpnja 2010.